P r e d k l a d a c i a    s p r á v a

Transformácia stredných odborných učilíšť v prospech ich prepojenia na podnikovú sféru hospodárstva vo vzťahu k reforme verejnej správy  sa  predkladá na rokovanie vlády SR 
na základe  bodu C.1.   uznesenia vlády SR  č. 177 z 28. februára 2001 k návrhu  zákona, ktorým sa mení a dopĺňa zákon č. 29/1984 Zb. o sústave základných a stredných škôl (školský zákon) v znení neskorších predpisov. 

V tomto bode vláda uložila ministrovi školstva v spolupráci s ministrom hospodárstva, ministrom pôdohospodárstva, ministrom výstavby a regionálneho rozvoja a ministrom dopravy, pôšt a telekomunikácií v nadväznosti na reformu verejnej správy podrobne posúdiť vybrané kompetencie v oblasti stredných odborných učilíšť s cieľom posilnenia ich prepojenia na podnikovú sféru hospodárstva SR vrátane vytvorenia rozhodujúcich podmienok pre opätovný vstup tejto sféry do prípravy mládeže na výkon povolaní. Zároveň vláda uložila ministrovi školstva predložiť spoločný návrh transformácie stredných odborných učilíšť v prospech ich prepojenia na podnikovú sféru hospodárstva  na jej rokovanie do 30. apríla 2001.

V bode A.1. predmetného  uznesenia vláda SR schválila návrh zákona, ktorým sa mení a dopĺňa zákon č. 29/1984 Zb. o sústave základných a stredných škôl (školský zákon) v znení neskorších predpisov. Kľúčovú časť v tomto čase  už zákona  č. 216/2001 Z.z., predstavuje presun zriaďovateľskej funkcie k stredným odborným učilištiam z  ústredných orgánov štátnej správy na miestnu štátnu správu, krajské úrady. Uvedený zákon  nadobudol účinnosť 1. júla 2001.  V zmysle Programového vyhlásenia vlády SR sa tým jednoznačne doriešila zriaďovateľská funkcia k štátnym stredným odborným učilištiam, ktorá bola presunutá z ústredných orgánov štátnej správy na  krajské úrady SR. 
	
Požiadavka, zaoberať sa posilnením prepojenia stredných odborných učilíšť na podnikovú sféru hospodárstva vo vzťahu k reforme verejnej správy  odznela na spoločnom rokovaní ministra školstva s ministrom hospodárstva, ministrom výstavby a regionálneho rozvoja a ministrom dopravy, pôšt a telekomunikácií dňa 26. februára 2001 k návrhu zákona, ktorým sa mení a dopĺňa zákon č. 29/1984 Zb. o sústave základných a stredných škôl (školský zákon) v znení neskorších predpisov.

Z hľadiska prístupových tendencií k tvorbe nového zákona o výchove a vzdelávaní v základných a stredných školách je potrebné uviesť, že základnou stratégiou ďalšieho postupu je  uskutočnenie  postupnej transformácie štátnych  stredných odborných učilíšť na stredné odborné učilištia zriaďované príslušnými zamestnávateľmi.

Cieľovým realizačným  zámerom takto formulovanej stratégie je postupne obnoviť prípravu na povolanie, v ktorej štát bude zabezpečovať a financovať teoretické vzdelávanie a zamestnávatelia vo vlastných vzdelávacích zariadeniach praktické vyučovanie. 

S prihliadnutím na súčasný  stav v príprave mládeže na povolania v stredných odborných učilištiach a vzhľadom na  dlhoročnú tradíciu zriaďovania stredných odborných 
učilíšť z pozície ústrednej štátnej správy (od roku 1990) ako aj  skutočnosť, že väčšina týchto stredných škôl dnes zabezpečuje komplexnú prípravu na povolanie, teda aj teoretické a praktické vyučovanie,  navrhuje sa, aby  bolo postupne umožnené využívanie týchto škôl podnikovou sférou. Za tým účelom vytvoriť všeobecne platný rámec postupu transformácie stredných odborných učilíšť.

V záujme uvedeného je  predkladaný materiál zameraný najmä na stanovenie  postupu pri transformácii stredných odborných učilíšť tak, aby určeným  procedurálnym postupom bolo možné už v rámci súčasného právneho stavu  zabezpečiť prinavrátenie stredných odborných učilíšť podnikovej sfére hospodárstva. Zároveň sa navrhuje, aby sa v súčasne pripravovaných právnych predpisoch už v tomto čase vytváral priestor pre vstup zástupcov zamestnávateľov  do odborného vzdelávania a prípravy mládeže na povolania. Aj predkladaný návrh uznesenia vlády je nasmerovaný k zabezpečeniu týchto normotvorných procesov. 

Materiál zároveň vytvára priestor pre formuláciu nových právnych  podmienok v prospech  postavenia zamestnávateľov v oblasti odborného vzdelávania a prípravy, pretože  z rozpracovania problematiky vyplynula potreba vykonať v značnom rozsahu zmeny v príslušných právnych predpisoch. Týmto spôsobom sa predpokladá vytvorenie rozhodujúcich podmienok pre  formuláciu nového  vzťahu  stredných odborných učilíšť k podnikovej sfére hospodárstva.
 
V nadväznosti na očakávaný stav k 1. januáru 2002, ktorý je v zmysle uznesenia vlády SR č. 230 z 11. apríla 2000 ku koncepcii decentralizácie a modernizácie verejnej správy určený za začiatok činnosti samosprávy vyšších územných celkov, ako aj vo väzbe na vládny návrh zákona o financovaní základných a stredných škôl a školských zariadení s predpokladanou účinnosťou od 1. januára 2002 a vo vzťahu k príprave nového zákona o výchove a vzdelávaní v školách a školských zariadeniach, ktorý je v zmysle Plánu legislatívnych úloh vlády SR na rok 2001 pripravovaný na jej decembrové zasadnutie  je potrebné  konštatovať, že tieto významné  legislatívne a kompetenčné zmeny musia byť využité i v prospech zabezpečenia  rozhodujúcich podmienok pre prepojenie stredných odborných učilíšť na podnikovú sféru hospodárstva a opätovný vstup tejto sféry do odborného vzdelávania a prípravy mládeže  povolania.

	Predkladaný materiál preto predstavuje začiatok procesu vyhľadávania kľúčových podnetov pre  posúdenie vybraných kompetencií k stredným odborným učilištiam, ktoré by v ďalšom období umožnili vstup podnikovej sféry hospodárstva do oblasti odborného vzdelávania.  

V záujme uvedeného, materiál vo svojom rámcovom štruktúrovaní obsahuje najmä základný popis  pôsobenia stredných odborných učilíšť v sústave škôl, stručnú genézu ich prepojenia na podnikovú sféru v predchádzajúcom období, návrh na posilnenie  prepojenia stredných odborných učilíšť na podnikovú sféru hospodárstva, vrátane návrhu na vytvorenie rozhodujúcich podmienok pre opätovný vstup tejto sféry do oblasti  odborného vzdelávania a postupu na ich zabezpečenie.

Materiál bol  v dňoch 29. marca 2001 a 23. apríla 2001 predmetom spoločného rokovania ministerstva školstva s ministerstvami hospodárstva, pôdohospodárstva, výstavby a regionálneho rozvoja, dopravy, pôšt a telekomunikácií. 

		V zmysle stanoviska Asociácie zamestnávateľských zväzov a združení SR, predloženého  na zasadnutí Rady  hospodárskej a sociálnej dohody SR dňa  25. 5. 2001 k materiálu Transformácia stredných odborných učilíšť zvolal minister školstva dňa 5. 6. 2001  rokovanie k dopracovaniu predmetného materiálu o požiadavky asociácie. Rokovanie za účasti ministra školstva, zástupcov príslušných ministerstiev, zástupcov Asociácie zamestnávateľských zväzov a združení SR i riaditeľov vybraných stredných  odborných učilíšť dospelo k dohode o zapracovaní vecne príslušných častí  do predkladaného materiálu.
 		Následne dňa 11.6.2001  uskutočnilo ministerstvo školstva rokovanie so zástupcami AZZZ SR, ktoré bolo zamerané na posúdenie úplnosti zapracovania všetkých podnetov. Rokovanie skonštatovalo, že materiál zohľadňuje všetky pripomienky.  

		 Predkladaný materiál bol v dňoch 25.5.2001 a 29.6.2001 predmetom  rokovania  Rady hospodárskej a sociálnej dohody SR. 

		V súvislosti so závermi  a odporúčaním  Rady  sa materiál predkladá na rokovanie vlády SR.
	
		 Transformácia stredných odborných učilíšť v prospech ich prepojenia na podnikovú sféru hospodárstva vo vzťahu k reforme verejnej správy nebude mať negatívny dopad na štátny rozpočet. 
  
		Súčasťou materiálu je i vyhodnotenie pripomienok zainteresovaných ministerstiev hospodárstva, pôdohospodárstva, výstavby a regionálneho rozvoja, dopravy, pôšt a telekomunikácií a  vyhodnotenie pripomienok ministerstva vnútra, ministerstva financií a krajských úradov SR, ktoré je spracované na základe vyžiadania Odboru vládnej agendy Úradu vlády SR zo dňa 24. 9. 2001.